NGV: Regering kan eers oor tien jaar hieraan dinkArgieffoto (Foto; DarkoStojanovic, Pixabay) Die weg is gebaan vir ’n intense geveg tussen die regering en die privaat gesondheidsektor. Dit is die mening van die hoofekonoom by economists.co.za. Mike Schussler, nadat die minister van gesondheid, Aaron Motsoaledi, gister voorgestelde wetgewing oor gesondheidsorg uitgereik het. Schussler sê die regering is nou op ’n verwoestende pad wat nie net gesondheid kan ontwrig nie, maar ook die rand en die land se graderings in gevaar plaas. Hy wys daarop dat die regering nie geld vir die gesondheidsversekering het nie. “Dit sal die regering beter dien om sy huidige fasiliteite op te knap met die geld wat hy tans het. Daar is ook tekorte aan dokters en verpleegsters. Waarom ruk hy nie dit eers reg nie?” wou Schussler weet. Hy wys daarop dat daar nie reële ekonomiese groei is om die stelsel te steun nie. Schussler meen dat ekonomiese groei vir tien jaar bo 5% sal moet wees voordat die regering werklik in ’n posisie sal wees om die stelsel in werking te stel. Sy mening is dat die regering eers oor tien jaar ernstig hieraan sal kan dink. Hy vra ook die vraag waarom mense wat belasting betaal, nou armes moet subsidieer. “Die huidige voorstelle meen dat daar nog ’n projek, buiten sukkelende staatsbeheerde ondernemings, sal wees wat druk op die staatskas kan plaas. En dit sal nie goed afgaan met graderingsmaatskappye nie,” sê hy. Die regering het R4,1 miljard rand in die mediumtermynbegroting opsy gesit vir die Nasionale gesondheidsversekering (NGV). Schussler wys daarop dat dit die jongste geval is waar die regering homself in die voet skiet. Die ander twee kwessies wat ook beleggersentiment teenoor Suid-Afrika gaan strem, sluit in die grondkwessie en die Mynbouhandves. “Die ANC-regering sal moet gaan leer. Sy uitsprake en beleidsopsies is soms nie goed vir die land nie.” Schussler sê teen die huidige ekonomiese pas sal die land eers oor dertig jaar gereed wees om ’n stelsel van universele gesondheid toe te pas. Boonop meen hy dat Motsoaledi die kwessie op ’n arrogante wyse aangepak het. Ontleders sê dit is duidelik dat daar ’n intense geveg tussen die regering en private gesondheidsverskaffers sal wees. Hulle wys daarop dat beide voorgestelde wette wat gister vrygestel is, tot intense debat sal lei. Schussler sê boonop die administrasie van openbare hospitale is verdag, terwyl daar gereeld klagtes van korrupsie is. Die twee voorgestelde wette word nou uitgereik vir openbare kommentaar.